Izmjenama i dopunama Zakona o odgoju i obrazovanju u osnovnoj i srednjoj školi, koji su stupili na snagu 4. 8. 2018., promijenjeni su uvjeti za izbor ravnatelja i uvedeni su kriteriji u postupku izbora kandidata za ravnatelja.

**Koji uvjeti su promijenjeni?**

Osam godina staža osiguranja zamijenjeno je s osam godina iskustva u školskim ustanovama, što znači da će osobe koje su radile u školi u nepunom radnom vremenu imati iste uvjete kao i osobe koje su radile u punom radnom vremenu. Uveden je i kriterij položenog stručnog ispita učitelja/nastavnika i stručnog suradnika, osim za one osobe koje ga sukladno Zakonu nisu bile dužne položiti.

**Što je kandidat za ravnatelja dužan priložiti?**

Osim dokaza o stručnoj spremi, radnom iskustvu u školi i uvjerenju da se protiv kandidata ne vodi kazneni postupak, prilaže se i program rada za mandatno razdoblje. Zakon ne precizira što program treba sadržavati, ali Ministarstvo znanosti i obrazovanja je u svojim uputama od 30. kolovoza 2018. napisalo da bi program trebao sadržavati: ciljeve, aktivnosti, budžet, vremenski plan, projekte i ostale elemente koji opisuju što će kandidati raditi u mandatnom razdoblju. U kojoj mjeri ravnatelj može utjecati na neke od navedenih elemenata i kako složiti plan koji je realan i provediv, vjerujem da će znati samo oni kandidati koji su već bili imenovani na mjesto ravnatelja.

**Koje kompetencije kandidata za ravnatelja će vrednovati članovi školskog odbora?**

Članovi školskog odbora vrednuju: poznavanje stranog jezika, osnovne digitalne vještine i iskustvo rada na projektima.

**Na temelju kojih kriterija će se navedene kompetencije vrednovati?**

Sadržaj i postupak vrednovanja dodatnih kompetencija kandidata urediti će se statutom školske ustanove.

**Jesu li navedene kompetencije relevantne za obavljanje posla ravnatelja?**

Ravnatelj je poslovodni i stručni voditelj školske ustanove, te je odgovoran za zakonitost rada i stručni rad školske ustanove. Osobno mislim da kompetencije na koje je stavljen naglasak u izboru kandidata za ravnatelju nisu kompetencije koje će garantirati kvalitetu u obavljanju ravnateljskih poslova.

**Zaključak**

Vrednovanje dodatnih kompetencija uvedeno je s namjerom da se izaberu ”što kvalitetniji kandidati”. Nažalost, kriteriji koji su izabrani u praksi će predstavljati popriličan izazov za vrednovanje i dovedeno je u pitanje načelo jednake dostupnosti javnih službi pod jednakim uvjetima (profesori informatike i stranog jezika imat će bolju početnu poziciju).